ISOLERT: Redusert bemanning i ferien fører til at innsatte sitter innesperret i fengselscellene sine. Advokat sier Norge bryter sine folkerettslige forpliktelser.

kriminal­omsorg

– Det er en uholdbar situasjon året rundt, men sommeren er mer krevende da mange av de faste betjentene er på ferie og det er mange nyansatte vikarer på jobb. I tillegg er det et lavere aktivitetstilbud på sommeren som medfører at innsatte blir sittende mer på cella, sier forbundsleder Asle Aase i Norsk Fengsels- og Friomsorgsforbund.

Aase mener det har vært en gjennomgående problemstilling de siste fire–fem årene.

Advokatforeningens isolasjonsgruppe mener denne praksisen bryter Norges folkerettslige forpliktelser.

– Staten har en plikt til å innrette seg sånn at isolasjon kun brukes der det er absolutt nødvendig, sier gruppens leder Bendik Falch-Koslung.

Isolasjon i Norge: • FNs torturkomité skrev i en rapport i mai 2018 at det er for mye isolasjon i norske fengsler. • Komiteen er bekymret over isolasjonen av innsatte i varetekt og under soning. • Norge er tilsluttet en rekke konvensjoner om menneskerettigheter. • Når innsatte blir innesperret i cellene sine fattes det ingen isolasjonsvedtak. • Uten et vedtak gjelder ikke forvaltningslovens regler. Dette fører til at man mister flere rettigheter, blant annet retten til å klage. • Justisminister Tor Mikkel Wara (Frp) mener det ikke er overdreven bruk av isolasjon i norske fengsler

Sparer til fallitterklæring

Innsparingene har ført til at antall ansatte er redusert og at flere vakter går udekket. Dette påvirker innsattes aktiveringsnivå direkte.

– Vi har ikke nok driftsmidler til å ha nok folk i jobb. Det er flere tusen udekte vakter av dem som har direkte kontakt med innsatte i løpet av året, noe som utgjør ganske mange årsverk. Arbeidsdriften er også redusert i antall årsverk, noe som har konsekvenser for hvor mange innsatte du kan ha i aktivitet.

– For mye vold og trusler

Kriminalomsorgen skal gjennomføre varetektsfengsling og straffereaksjoner på en måte som er betryggende for samfunnet og som motvirker straffbare handlinger.

Men uten tilgang til fellesskapet og låst inne i en celle blir innsatte fort frustrerte og utagerer, ifølge Aase. Han etterspør økt mulighet til relasjonsbygging mellom ansatte og innsatte.

– Innsatte blir ikke bedre av å være isolert. Det er ikke enkelt å endre folks atferd, det krever en relasjon og at du møter og jobber med de innsatte.

Det er både en rehabiliterende effekt ved relasjonsbygging, men også en sikkerhetsmessig side av det.

– Det er klart at det er vanskeligere for innsatte å gjøre noe mot folk de kjenner. Samtidig kan ansatte se endringer i atferd hos de innsatte hvis de har regelmessig kontakt med dem. Slik det er nå, er det for mye vold og trusler.

Konvensjonsstridig

– At det skjer mye ulovlig og uhjemlet isolasjon er jeg ikke i tvil om, sier Falch-Koslung

Isolasjonsgruppen har som formål å prøve lovligheten av isolasjon for retten. De er særlig interessert i saker hvor isolasjonen helt eller delvis er begrunnet med bygnings- og bemanningsmessige forhold.

– Det påligger en tung begrunnelsesplikt hvor plan- og bygningsmessige forhold aldri er en god nok grunn. Det strider med folkerettslige forpliktelser, sier Falch-Koslung.

– Helt klart ulovlig

At innsatte må sitte innesperret i cella si på grunn av bemanningsmessige forhold er de facto isolasjon. At man da ikke innhenter vikarer reagerer Falch-Koslung på.

– Isolering av innsatte fordi det er billigere er åpenbart ikke i henhold til våre internasjonale forpliktelser. Det er helt klart ulovlig.

Han presiserer at isolasjon er et massivt inngrep i en persons rettigheter og at innsatte tar skade av det.

– Selv kortvarig isolasjon kan føre til langvarige skader.

Enig i fare, uenig i kritikk

Avdelingsdirektør for kriminalomsorgen, Kim Ekhaugen, er enig i at selv kortvarig isolasjon er farlig.

– Det er vi selvfølgelig helt enig i. Ingen ønsker å ha innsatte på cella mer enn nødvendig.

Han er derimot uenig i hva som er god nok begrunnelse for isolasjon.

– Jeg er uenig i at bygnings- og bemanningsmessige årsaker ikke er god nok grunn til innesperring på dagtid.

Under sommerferien brukes særlig bemanningsmessige årsaker som grunn til at innsatte må sitte innelåst i cella si.

– I sommerferieavviklingen dekkes ikke alle stillingene opp 100 prosent uansett, da sier det seg selv at aktivitetsnivået blir mindre enn normalt. Det er mindre vikarer totalt sett i ferien.

Når det ikke er nok ansatte til stede for ulike aktiviteter vil flere av aktivitetene utgå og innsatte sitte innesperret.

– Hvis vi ikke har noen aktivitet å tilby eller på grunn av bygnings- og bemanningsmessige årsaker så er det nødvendig å holde innsatte inne på cella si. Det skal være kontroll på de innsatte til enhver tid.

Justisdepartementet har ikke besvart Klassekampens spørsmål om saken

andersr@klassekampen.no